Xiaomi Redmi Note 5A High Ed. 4GB/64GB Dual SIM Pink in Brussel en Belgie: beoordeling, beschrijving, foto Mihalik-moord: Beskuldigdes nie by hof oor ‘misverstand’ | Netwerk24
Deur Maygene de Wee 12 Augustus 2019 12:24
Die drie mans wat van die moord in 2018 op adv. Pete Mihalik (50) aangekla word, was weens ’n “misverstand” nie Maandagoggend in die hof nie.
Sizwe Biyela, Nkosinathi Khumalo en Vuyile Maliti sou Maandag in die landdroshof in Kaapstad verskyn, waar hul saak na die hooggeregshof oorgeplaas sou word.
Sizwe Biyela, Nathi Khumalo en Vuyile Maliti. Foto: Jaco Marais
Adv. Greg Wolmarans, wat vir die staatsaanklaer adv. Helene Booysen ingestaan het, sê daar was ’n misverstand oor wie die drie mans by die onderskeie tronke waar hulle aangehou word – die Drakenstein-gevangenis tussen die Paarl en Franschhoek, die Allandale-gevangenis in die Paarl en die Malmesbury-gevangenis – sou gaan haal.
Wolmarans sê die staat se dokumente is in orde en hulle is gereed vir die saak om na die hooggeregshof oorgeplaas te word. Volgens hom is die staat egter nie gemaklik om die saak in die afwesigheid van die beskuldigdes oor te plaas nie.
Die beskuldigdes sal dus weer op 20 Augustus in die landdroshof verskyn en dan sal die saak na die hooggeregshof oorgeplaas word, waar die saak geskeduleer is om op 29 November voor te kom.
Die drie mans staan tereg op aanklagte van moord, twee van poging tot moord en die besit van ’n ongelisensieerde vuurwapen en ammunisie.
Hulle word daarvan aangekla dat hulle Mihalik op 30 Oktober 2018 ’n hanetree van sy twee kinders se skool in Groenpunt, Kaapstad, met ’n 9 mm-pistool doodgeskiet het.
Meer oor: Sizwe Biyela | Adv. Pete Mihalik | Hof | Moordverhoor | Beskuldigdes